钦定古今图书集成/明伦汇编/氏族典/第409卷 > 《毘陵夫椒许氏世谱叙略》许存心
## 钦定古今图书集成/明伦汇编/氏族典/第409卷 > 《毘陵夫椒许氏世谱叙略》许存心

按：许之先本炎帝神农氏之裔。曰祝融，为黄帝司徒。
生术嚣，嚣生勾龙，为颛顼高阳氏土正，能平九州，辨
土地之宜，以教兆民，遂得赐氏曰高阳，后世祀之以
配社。勾龙生垂及由，垂为尧共工，由以不受尧禅，洗
耳清泠，隐于箕山。垂生伯夷，为尧四岳。时洪水为害，
四岳初举鲧治，功绩弗成；复举禹续父业，仍自佐禹
平水土，陂九泽有功，封吕侯，遂身殉于震泽之山。传
至商末，周兴，武王复封其苗裔文叔以续太岳之嗣，
爵位男。传至周衰，附楚，有自楚倡神农之言者，实其
裔也。迨汉置会稽郡，吾山初属会稽，后又属义兴。吾
族世多隐晦，间有仕于汉者，曰武、曰晏、曰普。武举孝
廉，仕至长乐少府。晏为汉博士，普亦举汉孝廉。武再
传荆，初为府掾，复举孝廉，为汉谏议；再传馘，为汉太
尉。显于唐者曰绍绪。绍初仕隋，为夷陵守，后归唐，封
谯国公。传圉师有器干，为唐左相，以清白称。绪以佐
命功，武德初封真定公。再传景，先举唐进士，为岐州
刺史，迁吏部侍郎。自兹家世不坠，以至于宋，宋因受
禅，国弱，代有戎狄之患，故我许诸贤，皆愿守箕山之
节而弗欲仕。《传》中惟有叔微，仕至翰林学士景衡公，
为高宗所称，“志虑忠纯，遇事敢言”者。至绍兴十五年，
我祖九三公讳必胜者，登刘章榜进士第三人，官至
显谟阁待制。生四子，会金兵益炽，各择其所止之地
而居焉。于是长迁洛社，盖不忘河洛之意也。次迁源
泉，取归元返本，旋复旧墟也；“三迁义兴”，将以义而兴，
起勤王之业也；四曰“小九。”公讳琮，以弱冠登乾道二
年萧国梁榜进士，擢知制诰，后忤权贵，谪知汾州。后
挂冠入山，营别业于两墅，世守夫椒，保兹宅垄，子子
孙孙，传之不替。备志于后：